ERÄ-ÄIJÄT RY TOIMINTAKERTOMUS VUODELTA 2017

Hallinto

Seuran vuosikokous pidettiin 19.3.2017 Raiskissa. Johtokunnan jäseninä ovat tilikauden aikana toimineet 1.1.– 19.3.2017 välisen ajan Juhani Sivula (pj), Antti Närhi (varapj), Pasi Savolainen, Mauri Kautto, Timo Naukkarinen, Asmo Hiekkanen, Kimmo Patanen ja Kosti Savolainen (siht). Vuosikokouksessa erovuoroiset jäsenet valittiin uudelleen ja 19.3.2016 – 31.12.2016 välisen ajan hallitukseen ovat kuuluneet Juhani Sivula (pj), Antti Närhi (varapj), Mauri Kautto, Pasi Savolainen, Timo Naukkarinen, Asmo Hiekkanen, Kimmo Patanen, Matti Tulla ja Kosti Savolainen (siht).

Kesäkokous pidettiin Raiskissa 27.8.2017.

Hallitus on tilikauden aikana kokoontunut 6 kertaa.

Talous

Tilikauden tulos on – 2 914,00 €. Seuran tulot olivat yhteensä 7 274,84 €, suurimmat tuloerät olivat: jäsenmaksutuotot 3 750 €, metsästysmajan vuokrat 733,84 €, , hirvenhiihto- ja –juoksukilpailujen ja MiniMetsoleirin tuotot 1 573,50 € ja vieraskorttimaksut 570 €. Suurimmat menoerät olivat hallintopalvelut 2 349,99 € (jossa SML:n jäsenmaksut 692,50 €, ilmoituskulut 230,48 €, kirjanpitokulut 389 €), poistot 2 604,97 €, kiinteistökulut 910,01 € (kiinteistövero, vakuutukset, kaluston ja kiinteistön korjaus), kulukorvaukset 600 € ja muut varsinaisen toiminnan kulut 2 967,61 €, riistanhoitokulut 587,77 € ja välinehankinnat majalle 127,48 €). Seuran menot tilikauden aikana olivat yhteensä 9 585,72 €. Seuran tileillä oli tilikauden päättyessä yhteensä 5 258,57 €, josta Äijälän hirviseurueen tilillä 224,08 € ja Hänniskylän hirviseurueen tilillä 214,41 €.

Toiminta

Seuran jäsenmäärä vuoden päättyessä on 143, josta maksavien jäsenten määrä on 62. Vuoden aikana seurasta erosi 5 jäsentä, maksamattomien jäsenmaksujen vuoksi erotettiin 3 jäsentä ja 1 jäsen erotettiin, kun hän irtisanoi omistamansa maan metsästysvuokrasopimuksen. Uusia jäseniä hyväksyttiin koejäseneksi 2 henkilöä. Kahdelle jäsenelle hallitus antoi kirjallisen huomautuksen seuran vastaisesta toiminnasta.

Seuran sääntöihin tehtiin talvikokouksen yksimielisellä päätöksellä muutos, jonka Patentti- ja rekisterihallitus hyväksyi ja uudet säännöt vahvistettiin 30.5.2017. Myös seuran hirvisääntöihin tehtiin talvikokouksessa äänestyksen jälkeen muutoksia. Sekä seuran säännöt että hirvisäännöt on julkaistu seuran kotisivuilla.

Raiskissa järjestettiin 10.6.2017 yhteistyössä SML:n Keski-Suomen piirin kanssa MiniMetso-leiri 6 – 12 –vuotiaille nuorille. Leirille osallistui eri puolilta Keski-Suomea yhteensä 31 lasta. Päivän aikana leiriläiset opettelivat nuotion teon, siinä veden keiton pakissa, riistan ruokintaa, ensiaputaitoja, laser –ammuntaa ja koirien käyttöä metsästyksessä. SML Keski-Suomen piiri maksoi osan leirin kustannuksista.

Järjestettiin hirvenhiihtokilpailut Sumiaisten Saarikkaalla helmikuussa ja hirvenjuoksukilpailut Jouhtisvuoressa toukokuussa, osanottajia n 70.

Alueella pienpetoja ovat hävittäneet useat seuran jäsenet, mittavaan pienpetojen hävittämiseen on yltänyt Antti Kupari, hän ilmoitti kaataneensa 25 supia, 2 minkkiä, 3 mäyrää ja 1 ketun. Alueen pienriistakanta, erityisesti kanalinnut kiittävät. Riistapeltoja seuran alueella oli yhteensä 11, joista Äijälässä 4 ja Hänniskylällä 7. Viljelykasveina rehukaali, naattinauris ja herne.

Riistakolmiolaskenta toteutettiin Äijälässä, Hänniskylällä ei tänä vuonna. Koirakokeita seuran alueella järjestettiin yhteensä 10 kpl, näistä 3 oli pystykorvien haukkukokeita, 6 jäniksen ajokokeita ja 1 hirven haukkukoe.

Hirven metsästykseen Hänniskylän ja Äijälän hirviseurueet hakivat yhteisen luvan Laukaan rhy:n kautta. Riistakeskus myönsi yhteensä 19 hirvieläimen ja 2 valkohäntäpeuran kaatoluvan, jolla Hänniskylällä kaadettin 5 aikuista hirveä ja 4 vasaa ja Äijälässä 9 aikuista hirveä ja 6 vasaa. Metsästyspäiviä Hänniskylän hirviseurueelle kertyi jahtikauden aikana 9 ja Äijälässä 12. Hänniskylän hirviseurueessa oli 20 jäsentä, jahtipäällikkönä Kosti Savolainen ja Äijälässä 9 jäsentä, jahtipäällikkönä Matti Tulla.

Äijälän lahtivajan rakentamista jatkettiin toimintavuoden aikana asentamalla kylmiön elementit, jäähdytyskoneiston asentaminen ja muut lopputyöt valmistuvat kevään 2018 aikana.

Vuoden aikana Raiskissa oli yhteensä 5 varausta, pääasiassa viikonloppuvarauksia, metsästäjiä oli tänä syksynä kahtena viikonloppuna. Vuokraajat olivat vapaa-aikaansa luonnonrauhassa viettäviä ”etelän ihmisiä”.

Loppukaneettina voisi todeta, että päättynyt vuosi ei ole menestystarina seuran historiassa, se oli haasteellinen ja hallitukselle työläs vuosi. Jatkolta voi toivoa parempaa. Siis toivoa.